Diari Oficial de la Generalitat Valenciana


Sumari del DOGV 6741, del 26-03-2012 (2012/2995)

DECRET 46/2012, de 23 de març, del Consell, pel qual s'autoritza la implantació d'ensenyances universitàries oficials de màster en la Universitat Cardenal Herrera-CEU, de València.
------------------------------------------------------------------------------------------------------------------------------------------------------------------------------------

### Dades del document

Número de DOGV
:   6741

Data del DOGV
:   26-03-2012

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2012/2995


Data del document
:   23-03-2012

Organisme emissor
:   Conselleria d'Educació, Formació i Ocupació

Tipus de document
:   Decret

Descriptors 

:   * Universitat Cardenal Herrera-Ceu
    * ensenyament superior
    * legislació
    * centre d'ensenyament
    * universitat

DECRET 46/2012, de 23 de març, del Consell, pel qual s'autoritza la implantació d'ensenyances universitàries oficials de màster en la Universitat Cardenal Herrera-CEU, de València. [2012/2995]  
La Universitat Cardenal Herrera-CEU, de València, ha sol·licitat l'autorització per a impartir les ensenyances universitàries oficials conduents als títols de: Màster Universitari en Gestió Financera, en la seu d'Alfara del Patriarca (València) i en el centre d'Elx (Alacant); Màster Universitari en Assessoria Jurídica d'Empreses i Dret Internacional dels Negocis, a Alfara del Patriarca (València) i en el centre d'Elx (Alacant); Màster Universitari en Art i Educació. L'Expressió Plàstica i les seues Didàctiques, a Alfara del Patriarca (València); Màster Universitari en Gestió i Direcció de Centres Educatius, a Alfara del Patriarca (València); i Màster Universitari en Nutrició aplicada a la Salut, a Moncada (València).  
La Llei Orgànica 6/2001, de 21 de desembre, d'Universitats, en l'article 37, estructura les ensenyances universitàries oficials en tres cicles (grau, màster i doctorat), i en l'article 35 disposa que, per a impartir estes ensenyances oficials i expedir els corresponents títols, amb validesa en tot el territori nacional, les universitats han de posseir l'autorització pertinent de la comunitat autònoma, segons el que dispose la seua legislació, i obtindre la verificació del Consell d'Universitats que el corresponent pla d'estudis s'ajusta a les directrius i condicions establides pel Govern. Amb idèntic sentit es pronuncia l'article 24, apartat 1, del Reial Decret 1393/2007, de 29 d'octubre, pel qual s'establix l'ordenació de les ensenyances universitàries oficials.  
  
El Consell Valencià d'Universitats i de Formació Superior va ser informat de la proposta d'implantació de les ensenyances en la sessió de 6 d'abril de 2011.  
Per mitjà de resolucions del Consell d'Universitats s'han verificat els respectius plans d'estudis de les ensenyances sol·licitades.  
L'Agència Valenciana d'Avaluació i Prospectiva ha emés els corresponents informes favorables.   
Per tot això, vistos els articles 12.2 i 35.2 de la Llei Orgànica 6/2001, de 21 de desembre, d'Universitats, modificada per la Llei Orgànica 4/2007, de 12 d'abril; l'article 3, apartat 3, del Reial Decret 1393/2007, de 29 d'octubre, pel qual s'establix l'ordenació de les ensenyances universitàries oficials; i l'article 37 de la Llei 4/2007, de 9 de febrer, de la Generalitat, de Coordinació del Sistema Universitari Valencià, a proposta de la consellera d'Educació, Formació i Ocupació i amb la deliberació prèvia del Consell, en la reunió del dia 23 de març de 2012,  
  
  
DECRETE  
  
Article 1. Autorització d'ensenyances  
S'autoritza a la Universitat Cardenal Herrera-CEU la implantació, en el curs 2011-2012, de les ensenyances universitàries oficials de màster que s'especifiquen en l'annex d'este decret.  
  
Article 2. Inscripció en el registre i els seus efectes  
Esta autorització es comunicarà al Ministeri d'Educació, Cultura i Esport, per tal que este eleve al Govern la proposta per a l'establiment del caràcter oficial dels títols i la seua inscripció en el Registre d'Universitats, Centres i Títols (RUCT), d'acord amb el que disposa l'article 26 del Reial Decret 1393/2007, de 29 d'octubre, pel qual s'establix l'ordenació de les ensenyances universitàries oficials.  
  
  
Article 3. Renovació de la verificació i l'acreditació dels títols  
Abans del transcurs de quatre anys, a comptar de la data de la seua verificació inicial o des de la seua última acreditació, els títols universitaris oficials de màster hauran d'haver renovat la seua acreditació en els termes establits en l'article 24, apartat 2, i 27 bis del Reial Decret 1393/2007, de 29 d'octubre, pel qual s'establix l'ordenació d'ensenyances universitàries oficials, en la redacció que en fa el Reial Decret 861/2010, de 2 de juliol, de modificació de l'anterior.  
  
Article 4. Expedició dels títols  
Els títols universitaris seran expedits, en nom del rei, pel rector de la universitat, d'acord amb el que establix la normativa vigent.  
  
  
DISPOSICIONS ADDICIONALS  
  
Primera. Limitació al gasto  
La implementació i posterior desplegament d'este decret no podrà tindre cap incidència en la dotació de tots i cada un dels capítols de gasto assignada a la Conselleria d'Educació, Formació i Ocupació, i, en tot cas, haurà de ser atés amb els mitjans personals i materials de la dita universitat.   
  
Segona. Facultats d'aplicació i execució  
Es faculta la consellera d'Educació, Formació i Ocupació per a l'aplicació i execució del que disposa el present decret.  
  
DISPOSICIÓ FINAL  
  
Única. Eficàcia  
El present decret tindrà efectes a partir de l'endemà de la seua publicació en el Diari Oficial de la Comunitat Valenciana.  
  
València, 23 de març de 2012  
  
El president de la Generalitat,  
ALBERTO FABRA PART  
  
La consellera d'Educació, Formació i Ocupació,  
Mª. JOSÉ CATALÀ VERDET  
  
  
ANNEX  
  
MÀSTERS DE LA UNIVERSITAT CARDENAL HERRERA-CEU  
CURS 2011-2012  
  
1. Màster Universitari en Gestió Financera, a Alfara del Patriarca (València) i en el centre d'Elx (Alacant).  
2. Màster Universitari en Assessoria Jurídica d'Empreses i Dret Internacional dels Negocis, a Alfara del Patriarca (València) i en el centre d'Elx (Alacant).  
3. Màster Universitari en Art i Educació. L'Expressió Plàstica i les seues Didàctiques, a Alfara del Patriarca (València).  
4. Màster Universitari en Gestió i Direcció de Centres Educatius, a Alfara del Patriarca (València).  
5. Màster Universitari en Nutrició aplicada a la Salut, a Moncada (València).